Ստանիսլավ Բոնդարենկո

Ստանիսլավ Գենադևիչ Բոնդարենկո (ռուս.՝ Станислав Геннадьевич Бондаренко, հուլիսի 2, 1985(1985-07-02), Դնեպրորուդնոե, Զապորոժիեի մարզ, Ուկրաինական ԽՍՀ, ԽՍՀՄ), կինոյի և թատրոնի դերասան, 2021 թվականին սկսել է աշխատել Մոսսովետի անվան թատրոնում։


== Կենսագրություն ==
Ստանիսլավ Բոնդարենկոն ծնվել է 1985 թվականի հուլիսի 2-ին ՈՒԽՍՀ Զապորժիեի մարզի Դնեպրոպրուդնի քաղաքում։ Ծնողները վաղ ամուսնալուծվել են, և տղային դաստիարակել է խորթ հայրը։ Նա ունի ավագ եղբայր՝ Ալեքսանդրը և երկվորյակ քույրեր՝ Սնեժանան և Սվետլանան։ Մանկուց զբաղվել է սպորտով, հաճախել թենիսի, կարատեի, թեկվոնդոյի, ֆուտբոլի, լողի խմբակներ։ Զբաղվել է «Горняк» մշակույթի տան պարահանդեսային պարերի ստուդիայում։
1996 թվականին ընտանիքը տեղափոխվել է Մոսկվա։ Դպրոցն ավարտելուց հետո Ստանիսլավ Բոնդարենկոն ընդունվել է Մոսկվայի ավիացիոն ինստիտուտ, բայց հետո կտրուկ փոխել է իր որոշումը և ընդունվել Ռուսաստանի թատերական արվեստի ինստիտուտ՝ Վալենտին Վասիլևիչ Տեպլյակովի և Պավել Օսիպովիչ Խոմսկու կուրս։ Երրորդ կուրսից սկսել է նկարահանվել կինոյում։ 2005 թվականին СТС հեռուստաալիքով թողարկվել է նրա մասնակցությամբ «Սիրո թալիսման» սերիալը, որն առաջին սերիայից հաջողություն է ունեցել։
ԳԻՏԻՍ-ի չորրորդ կուրսում սովորելիս հրավիրվել է Մոսսովետի անվան թատրոն՝ կատարելու գլխավոր դեր (Ռենցո) Վիկտոր Շամիրովի բեմադրած «Նշանադրվածները» ներկայացման մեջ։ 2006 թվականի մարտի 8-ին Մոսսովետի անվան թատրոնի բեմում տեղի է ունեցել Գաբրիելյա Զապոլսկայայի պիեսի հիման վրա «Պանի Դուլսկայի բարոյախրատականությունը» ներկայացման պրեմիերան, որտեղ Բոնդարենկոն կատարել է գլխավոր հերոսուհու (Վալենտինա Տալիզինա) որդու՝ Զբիշեկի դերը։ 2010 թվականին ստացել է Զուրիկոյի դերը Մոսսովետի թատրոնի «Ես, տատիկը, Իլիկոն և Իլարիոնը»  ներկայացման մեջ։
Այս տարիներին Բոնդարենկոն թատրոնում աշխատանքին զուգահեռ նկարահանվել է լիամետրաժ ֆիլմերում և սերիալներում։ Ստանիսլավ Բոնդարենկոն ճանաչման է արժանացել «Սիրո թալիսման» հեռուստասերիալում կատարած Պավել Ուվարովի դերի շնորհիվ, իսկ «Գավառացի կինը» (ռուս.՝ «Провинциалка», 2008) սերիալում աշխատելուց հետո Բոնդարենկոյի համար ամրապնդվել է ռուսական կինեմատոգրաֆիայի գլխավոր սեքս-խորհրդանիշներից մեկի կարգավիճակը, որն ավելի ուշ նա բազմիցս հաստատել է («Լյուբա։ Սեր» (ռուս.՝ «Люба. Любовь», 2011), «Իշխանուհին Խրուշչովկայից» (ռուս.՝ «Княжна из Хрущёвки», 2012), «Վերադարձրու իմ սերը» (ռուս.՝ «Верни мою любовь», 2014) և այլն)։
2016 թվականին Բոնդարենկոն Մոսկվայի Գուբեռնսկի թատրոնի բեմում կատարել է գլխավոր դերը «Կալիգուլա» պլաստիկ ներկայացման մեջ։ Այս աշխատանքում, որտեղ բառերի փոխարեն դերասանները ստեղծում էին գեղարվեստական կերպարներ պլաստիկայի միջոցով, նրա խաղընկերուհին եղել է Մեծ թատրոնի պրիմա-բալերինա Մարիա Ալեքսանդրովան։
Բացի ստացիոնար թատրոնից, Բոնդարենկոն մասնակցում է անտրեպրիզային բեմադրությունների։ Իտալացի դրամատուրգ Ալդո Նիկոլայի պիեսի հիման վրա բեմադրված «Տղամարդկանց որս» ներկայացման մեջ նրա հետ խաղում են Իվան Ժիդկովը, Նաստասյա Սամբուրսկայան և Աննա Միխայլովսկայան։ Համագործակցում է «Սյուժե» թատերական ընկերության հետ։ Ստացել է գլխավոր դերը Յուրի Պոլյակովի «Այծիկը կաթի մեջ» (ռուս.՝ «Козлёнок в молоке») վեպի հիման վրա բեմադրված «Ֆորտունայի անիվը» ներկայացման մեջ։ Բեմում Բոնդարենկոյի գործընկերը Գլաֆիրա Տարխանովան։ Ներկայացման պրեմիերան տեղի է ունեցել 2016 թվականի փետրվարին Մոսկվայի կառավարության համերգասրահի բեմում, իսկ հետո անշլագով ներկայացվել է «Տագանկայի դերասանների ընկերակցություն» թատրոնում։
2016 թվականին ստացել է «Տեատրալի աստղ» հանդիսատեսի համակրանքի մրցանակը «երկրորդ պլանի լավագույն տղամարդու դեր» անվանակարգում (Մոսսովետի անվան թատրոնի «Не всё коту масленица» ներկայացման մեջ կատարած Իպոլիտի դերի համար), իսկ 2017 թվականին ստացել է նույն մրցանակը «թատերական դերասանի լավագույն դերը կինոյում» անվանակարգում («Փախստական» (ռուս.՝ «Беглец») ֆիլմում Նիկիտա Տելեգինի դերի համար)։
2016 թվականին Վրաստանի սպորտային պարահանդեսային պարերի հնգակի չեմպիոն Նիկե Քեշելավայի հետ դարձել է Վրաստանում անցկացված «Պարում են աստղերը» նախագծի վեցերորդ սեզոնի հաղթող։
2018-2020 թվականներին կատարել է լրագրող Դմիտրի Պոլույանովի գլխավոր դերը ռեժիսոր Նատալյա Միկրյուկովայի «Տասը նետ մեկի համար» (ռուս.՝ «Десять стрел для одной»), «Սուզորդ մարգարիտների հետևից» (ռուս.՝ «Ныряльщица за жемчугом»), «Մահացու թրեյնինգ» (ռուս.՝ «Смертельный тренинг»), «Մահվան դասընկերներ» (ռուս.՝ «Одноклассники смерти») դետեկտիվ մինի-սերիալում, որը նկարահանվել է Աննա և Սերգեյ Լիտվինովների վեպերի հիման վրա։ Նրա խաղընկերն է եղել դերասանուհի Եկատերինա Կոպանովան, որի հետ Բոնդարենկոն դրանից առաջ նկարահանվել էր «Հրաշքին սպասելով» (ռուս.՝ «В ожидании чуда»)։
2020 թվականին դերասանի մասնակցությամբ նկարահանվել են հինգից ավելի կինոնախագծեր, որոնց թվում են «Ռոսիա-1» հեռուստաալիքի համար «Ռուսսկոյե» կինոընկերության ստեղծած մի քանի սերիալները։
Ստանիսլավ Բոնդարենկոն Մոսսովետի անվան թատրոնի թատերախմբի դերասան  է և ներգրավված է նրա խաղացանկի ներկայացումներում, այդ թվում՝ «Որքան կարևոր է լուրջ լինելը» (Ջեկ Ուորդինգ), «Պանի Դուլսկայայի բարոյախրատականությունը» (Զբիշկո), «Не всё коту масленица» (Իպոլիտ)։
Ըստ Кино-театр.ру պորտալի՝ Բոնդարենկոն զբաղեցրել է 2-րդ տեղը «Ամենահայտնի դերասանների և դերասանուհիների ցուցակում» 2020 թվականի արդյունքներով։


== Անձնական կյանք ==
2008 թվականին Ստանիսլավ Բոնդարենկոն ամուսնացել է դերասանուհի Յուլիա Չիպլիևայի հետ, ում հետ ծանոթացել է ԳԻՏԻՍ-ում սովորելու ժամանակ։ 2009 թվականին ծնվել է զույգի որդին՝ Մարկը, իսկ 2015 թվականին նրանք բաժանվել են։
Երկրորդ կինը մոդել և գործարար Աուրելիա Ալեխինան է։ 2017 թվականի նոյեմբերին ծնվել է զույգի առաջին դուստրը՝ Ալեքսիան, իսկ 2019 թվականի մարտին՝ Միքայելան։


== Մրցանակներ ==
2016 թվական - «Տեատրալի աստղ» հանդիսատեսի համակրանքի մրցանակ «երկրորդ պլանի տղամարդու լավագույն դեր» անվանակարգում («Не всё коту масленица» ներկայացման մեջ Իպոլիտի դերի համար (Մոսսովետի անվան թատրոն),
2017 թվական - «Տեատրալի աստղ» հանդիսատեսի համակրանքի մրցանակ «կինոյում թատերական դերասանի լավագույն դեր» անվանակարգում (Մուրադ Ալիևի «Փախստական» ֆիլմում կատարած գլխավոր դերի (Նիկիտա Տելեգին) համար։
2017 թվական - Մոսկվայի քաղաքի մրցանակ գրականության և արվեստի բնագավառում «Թատերական արվեստ» անվանակարգում («Не всё коту масленица» ներկայացմանը մասնակցելու համար, Մոսսովետի անվան թատրոն)։


== Արվեստ ==


=== Դերեր թատրոնում ===
Обручённые – Մոսսովետի անվան թատրոն
Ես, տատիկը, Իլիկոն և Իլարիոնը – Մոսսովետի անվան թատրոն
«Casting/Кастинг» – Մոսսովետի անվան թատրոն
1933 թվականի ծովային ճանապարհորդությունը — Մոսսովետի անվան թատրոն
Ինչքան կարևոր է լինել լուրջ – Մոսսովետի անվան թատրոն
Не всё коту масленица – Մոսսովետի անվան թատրոն
Պանի Դուլսկայայի բարոյախրատականությունը – Մոսսովետի անվան թատրոն
Կալիգուլա — Նահանգային թատրոն
Նրա սիրուհու որդիները – Անտրեպրիզի ժամանակակից թատրոն
Ճակատագրի անիվը – «Սյուժե» թատերական ընկերությունը
Տղամարդկանց որդ – «Մեգապոլիս» թատերական գործակալություն


=== Ֆիլմագրություն ===


=== Մասնակցություն երաժշտական և հեռուստատեսային նախագծերի ===
2010 – նկարահանվել է Ժասմինի «Ресничка» տեսահոլովակում
2016 – նկարահանվել է SALLY-ի «Шанс» տեսահոլովակում
2016 – զբաղեցրել է առաջին տեղը «Պարում են աստղերը» (Վրաստան) նախագծում
2020 – նկարահանվել է Մոտի «Гудки» տեսահոլովակում


== Ծանոթագրություններ ==


== Արտաքին հղումներ ==
Станислав Бондаренко на сайте Театра имени Моссовета
Станислав Бондаренко на сайте «Афиши»
Крупным планом. Гость: актёр театра имени Моссовета Станислав Бондаренко Archived 2021-08-24 at the Wayback Machine. // Театральная среда братьев Верников. Радиокультура. 2017. 15 марта.
 Станислав Бондаренко // Амур Инфо. 2016. 30 сентября.
 #10ВопросовК. Станислав Бондаренко. БОЛЬШОЕ НЕБО // GPM KIT. 2018. 30 декабря.
 Станислав Бондаренко в программе «Судьба человека с Борисом Корчевниковым» // Россия 1. 2019. 6 февраля.